Cele mai recente date furnizate de Direcția Regională de Statistică Alba arată că la începutul acestei veri Brașovul avea aproape de două ori mai mulți turiști decât Sibiu, inclusiv turiști străini.

Conform unui comunicat de presă al Direcției Regionale de Statistică Alba, în luna iunie a acestui an, în regiunea Centru au fost înregistrate 268.358 de sosiri ale turiștilor, adică 22,2% din numărul sosirilor pe țară.

Cât privește județul Sibiu, în luna iunie s-au înregistrat oficial 58.087 sosiri ale turiștilor, cu puțin mai mult față de județul Mureș, unde au fost 53.238 de turiști. Brașovul în schimb a avut aproape când cele două județe la un loc, respectiv 108.245 sosiri.

”Cele mai multe sosiri au fost în judeţul Braşov 40,3% (108245), urmat de Sibiu 21,7% (58087), Mureş 19,8% (53238), Harghita 7,4% (19879), Alba 6,8% (18169) şi în judeţul Covasna 4,0% (10740)”, arată instituția citată.

Cifrele rămân similare și în cazul turiștilor străini. În luna iunie 2017 turiştii români în procent de 75,3% ( 202074 persoane) dețin ponderea cea mai mare din numărul total de turişti înregistraţi la nivelul Regiunii Centru, în crestere faţă de luna anterioară cu 17,5% (+30117 persoane) şi cu 15,4% (+26976 persoane) faţă de luna corespunzătoare din anul 2016, reprezentând 22,0% din numărul sosirilor (turişti români) înregistrate la nivel naţional (715435 persoane).

”Sosirile turiştilor străini din Regiunea Centru (66284 persoane) reprezintă 22,8% din numărul sosirilor (turişti străini) înregistrate la nivel naţional (290446 persoane). Cel mai mare număr de turişti străini s-a înregistrat în judeţul Braşov (24200 persoane), reprezentând 37,6% din totalul la nivelul regiunii, urmat de Sibiu cu 29,6% (19602 persoane), Mureş cu 16,0% (10632 persoane), Harghita cu 10,8% (7133 persoane), Alba cu 5,2% (3475 persoane) şi Covasna cu 1,9% (1242 persoane)”, mai arată Direcția Regională de Statistică.

Pe de altă parte, nu toți turiștii care ajung la Sibiu mai și petrec noaptea aici. Înnoptările înregistrate în structurile de primire turistică în luna iunie 2017 au fost de 559003, reprezentând 20,7% din totalul la nivel naţional (2727363 înnoptări), în crestere cu 28,6% faţă de luna anterioară (+124202) şi cu 20,2% (+93915) faţă de luna corespunzătoare din anul 2016.

”Înnoptările în hoteluri în procent de 63,0% deţin ponderea cea mai mare din numărul total al acestora, urmate de înnoptările în pensiuni turistice 12,9% şi pensiuni agroturistice 12,5%. La numărul înnoptărilor pe primul loc se situează judeţul Braşov cu 36,6% (204871), urmat de Mures cu 19,5% (108843), iar cele mai puţine înnoptări sunt în judeţul Alba 6,5% (36216)”, mai arată Direcția Regională de Statistică.

În luna iunie, perioada vizată de comunicatul Direcției de Statistică, cel mai important eveniment găzduit de orașul nostru a fost Festivalul Internațional de Teatru, care a avut un buget total de aproximativ 11,7 milioane de euro. Tot în luna iunie Sibiul a mai găzduit festivalul de film TIFF, turneul de volei pe plaja ”Sibiu Sands”, festivalul Zilele Muzicale Româno-Americane și Sibiu Dans Festival, printre multe altele.